पति ने मुझे ऐसा मारा कि मुंह से आया खून, ब्रेस्ट कैंसर को हराया, अब दूसरों को देती हौसला
ब्रेस्ट कैंसर से हंसते हुए लड़ने वाली आंचल शर्मा की कहानी
"मैं 11-12 साल की थी, जब मेरे ही चाचा ने मुझे गलत तरीके से छुआ। मैंने ये बात अपनी मां और घरवालों को बताई। मेरे सामने सभी ने उन्हें डांटा, मगर मुझसे कहा कि दोबारा ऐसा नहीं होगा, तुम ये बात किसी को मत कहना। मां भी मजबूरी की वजह से चुप रह गई। वैसे भी मैं इतनी छोटी थी कि मुझे पता ही नहीं था कि सेक्सुअल हैरेसमेंट किसे कहते हैं।'
जब शादी के कुछ ही महीनों के बाद पति से तलाक लिया तो ये पता था कि आने वाले दिनों में समाज अकेले जिंदगी गुजारने और अपने माता-पिता के घर रहने के लिए ताने मारेगा। लेकिन, ये नहीं पता था कि समाज के साथ-साथ मुझे ब्रेस्ट कैंसर जैसी गंभीर बीमारी से भी लड़ना होगा। जब मुझे ब्रेस्ट कैंसर डिटेक्ट हुआ तो मैंने भगवान से पूछा कि क्या सारे दुख मेरे ही खाते में हैं, मैं बहुत रोई। लेकिन हारने के बजाए लड़ने की ठानी। ये शब्द हैं ब्रेस्ट कैंसर सर्वाइवर आंचल शर्मा के, जिन्होंने ये साबित कर दिया कि हौसले बुलंद हो तो इंसान क्या नहीं कर सकता।
आज आंचल मोटिवेशनल स्पीकर और सोशल मीडिया इन्फ्लुएंसर तो हैं ही, साथ ही वो 'मील्स ऑफ हैपिनेस' नाम से एनजीओ भी चलाती हैं, जिसके जरिए वो कैंसर पेशेंट्स और बच्चों को खाना और जरूरत की चीजें मुहैया करवाती हैं। वुमन भास्कर से हुई बातचीत में आंचल ने जीवन के तमाम उतार-चढ़ावों के बारे में बात की।
11 साल की उम्र में झेला सेक्सुअल हैरेसमेंट
मेरा बचपन दिल्ली के जमरुदपुर इलाके में बीता। शुरुआती पढ़ाई-लिखाई भी यहीं से हुई। मेरे पिताजी ऑटो ड्राइवर थे और घर का खर्च अच्छे से चल पाए इसलिए मां एक्सपोर्ट हाउस में धागे कातने का काम करतीं। मैं 11-12 साल की थी, जब मेरे चाचा ने मुझे गलत तरीके से छुआ। मैंने ये बात मां और घर के लोगों को बताई, तो डांट कर उस बात को दबा दिया गया और मुझसे कहा गया कि ये बात कहीं मत बोलना। मां भी घर के लोगों के दबाव में चुप रह गई। वो अगर लड़ना चाहतीं भी तो हमारे घर की परिस्थितियां उनका साथ नहीं देतीं।
घर के माहौल को बदलने के लिए 8 वीं में पढ़ाई छोड़ी, की नौकरी
मैं जब थोड़ी बड़ी हुई तो जान गई कि हमारे घर की सारी परेशानियों की वजह पैसा है। घर की बड़ी होने की वजह से मुझ पर भी घर चलाने की जिम्मेदारी आ गई। पैसों के कारण ही मैंने 8वीं के बाद पढ़ाई छोड़ दी और काम करने लगी। काम करने का एक दूसरा कारण ये भी था कि हम जॉइंट फैमिली में रहते थे। घर में अक्सर लड़ाइयां होती रहती। मैं इस माहौल से खुद को और अपने परिवार को निकालना चाहती थी।
जब काम की तलाश में निकली तो मुझे टेलीकॉलर की नौकरी मिली और तनख्वाह 4 हजार रुपए महीना था। मुझे इस दौरान जो भी काम मिलता, मैं उसे हाथ से नहीं जाने देती।
जीजा ने बहन को जान से मारा, 7 साल कोर्ट के चक्कर लगाए
साल 2006 में मेरी छोटी बहन की शादी हो गई, जो इंटरकास्ट और लव मैरिज थी। मगर 6 महीने के अंदर ही बहन के पति ने उसका मर्डर कर दिया। बहन के मर्डर के बाद मैंने उसके लिए 7 साल कोर्ट के चक्कर लगाए। इंसाफ की लड़ाई लड़ी। 2013 में उसके पति को उम्रकैद की सजा हुई। ये वो समय था, जब घर का पूरा खर्च मैं और मेरा मैकेनिक भाई चलाता था।
स्टोरी में आगे बढ़ने से पहले इस पोल के जरिए अपनी राय दें
घरवालों ने करवाई दिव्यांग लड़के से शादी
बहन के जाने के 6 महीने बाद ही मेरे घर वाले मुझ पर शादी का दबाव डालने लगे। रिश्तेदार भी कहने लगे कि बहन ने लव मैरिज की तो घर का नाम खराब किया। अब तुम अपनी बिरादरी में ही शादी करो। मेरी शादी एक दिव्यांग लड़के से हो गई। मैंने भी सोचा कि कुछ फिजिकल कमी है तो क्या हुआ, मन अच्छा होगा तो जिंदगी अच्छे से कट जाएगी।
पति चाहता था कमाए हुए सारे पैसे उसे दे दूं, इसलिए करने लगा मारपीट
शादी के कुछ ही दिनों के बाद पति मेरे साथ पैसों के लिए गाली-गलौच और मारपीट करने लगा। वो चाहता था कि मैं अपने घरवालों को ना देखूं और उन्हें पैसे से मदद न करूं, बहन का केस भी ना लड़ूं। मेरे पति ने एक दिन मुझे इतना मारा कि मैं बेहोश हो गई और मेरे मुंह से खून आने लगा। उस दिन मैंने सोचा कि जब मैं अपनी बहन के लिए इंसाफ की लड़ाई लड़ सकती हूं तो अपने लिए क्यों नहीं।
तलाक का सोचती तो रिश्तेदार कहते, शादी की शुरुआत में मारपीट तो होती ही है
मैंने पति से अलग होने का फैसला किया और तलाक की अर्जी दे दी। जब मैं घर आई तो घरवालों और रिश्तेदारों ने मुझे समझाया कि सब ठीक हो जाएगा शादी मत तोड़ो। शादी के शुरुआती साल दो साल ऐसा होता है, मार-पिटाई होती है, बाद में सब ठीक हो जाता है। मैंने सोचा कि मैं जिंदगी भर अकेली रह सकती हूं, लेकिन मार-पीट नहीं सह सकती। 7-8 महीने के बाद आखिरकार मेरा तलाक हो गया।
रीयल एस्टेट में काम किया, इंग्लिश पढ़ना-बोलना सीखा
तलाक के बाद मैं अपने काम में जुट गई। इस बार मैं रीयल एस्टेट में मार्केटिंग एग्जीक्यूटिव के तौर पर काम करने लगी। साइट विजिट और ग्राउंड पर काम करते हुए मेरी पर्सनैलिटी बहुत डेवलप हुई। 8 वीं पढ़ी थी, लेकिन काम करते-करते मैं इंग्लिश में बात करना सीख गई। इस दौरान मेरे अंदर किताबें पढ़ने का जुुनून भी पनपा। मैं तरह-तरह के किताबें खरीदती और पढ़ती, यहीं मेरे जिंदगी का सबसे बड़ा टर्निंग पॉइंट साबित हुआ। 4000 की तनख्वाह से शुरुआत करने वाली लड़की अब 7-8 लाख सालाना कमाने लगी।
सपनों का आशियाना बनवाया, शिफ्ट होने के पहले ही टूट गया
मेरा सपना था कि मैं अपने पेरेंट्स के लिए घर बनाऊं, इसलिए मैंने अपनी बचत से छतरपुर में एक घर बनवाया। मगर, यहां भी किस्मत ने मेरा साथ नहीं दिया, घर लगभग बनकर तैयार हो गया था। हम शिफ्ट ही करने वाले थे कि अवैध कॉलोनी होने के कारण मेरा घर गिरा दिया गया। ये मेरे लिए एक झटके की तरह था। कुछ समय बाद ही मेरे मां-पापा भी बीमार रहने लगे। मेरे पास तो अफसोस करने के लिए भी समय नहीं, काम, मां-पापा की तबियत, दवाइयों के बीच जिंदगी गुजरने लगी।
2017 में डिटेक्ट हुआ थर्ड स्टेज का ब्रेस्ट कैंसर
मां-पापा ठीक हुए और जिंदगी थोड़ी पटरी पर आई कि 2017 में मुझे थर्ड स्टेज का ब्रेस्ट कैंसर हो गया। एक तरफ घर में छोटे भाई की शादी की तैयारियां चल रही थी और दूसरे तरफ मैंने घर वालों को बिना बताए टेस्ट करवाया। रिपोर्ट आई और पता चला कि मुझे थर्ड स्टेज का ब्रेस्ट कैंसर है। मैं अंदर से टूट गई।
सुबह हाॅस्पिटल जाती, शाम को हंसते हुए भाई की शादी की तैयारियां करती
मैं सुबह हॉस्पिटल जाती और शाम में शादी की तैयारियों में हंसती-गाती। भाई की शादी के दूसरे ही दिन मेरी पहली सर्जरी हुई, जो मैंने अकेले ही करवाई। सर्जरी कराकर जब मैं घर आई तो घरवालों को अपनी बीमारी के बारे में बताया।
घर में मातम सा माहौल हो गया। मां रोने लगी। मैंने मां को समझाया कि आपने तो पहले ही समझ लिया कि मैं अब नहीं बचूंगी। आप लोगों ने आस छोड़ दी तो मैं अपनी लड़ाई कैसे लड़ूंगी।
सज-संवरकर ट्रीटमेंट के लिए अकेले ही जाती 
मेरी कोशिश होती थी कि मैं अपने ट्रीटमेंट के लिए अकेले जाऊं। परिवार का भी बहुत सपोर्ट मिला, सबने मुझे बहुत सपोर्ट किया। इस दौरान मेरा मन खराब ना हो इसलिए मैं काम करती रही। मैं अपने दर्द से निकल पाऊं, उसे समझ पाऊं इसलिए मैं दूसरे कैंसर पेशेंट्स से मिलने लगी। मैं उन छोटे बच्चों से मिली, जिन्हें कैंसर था। उन सब को देख कर लगता था कि मैं अकेली नहीं हूं, जो ये लड़ाई लड़ रही।
वैसे भी मेरे पास लड़ने के अलावा कोई दूसरा ऑप्शन नहीं था, तो मैंने सोचा क्यों ना अपनी लड़ाई हंसते हुए लड़ूं और अपने जैसे कैंसर पेशेंट्स के लिए कुछ करूं। फिर मैंने 'मील्स ऑफ हैपिनेस' नाम से एक नई शुरुआत की। इसमें मैं कैंसर मरीजों का उत्साह बढ़ाती, उनकी काउंसलिंग करती, जरूरतमंदों को खाना और जरूरी चीजें मुहैया कराती। कीमोथेरेपी का दर्द हंसते हुए सहा। आखिरकार 2018 में मैंने कैंसर की जंग में जीत हासिल कर ली। मैंने कैंसर को हरा दिया।
बन गई मोटिवेशनल स्पीकर, पूरी उम्र कैंसर पेशेंट्स के लिए करूंगी काम
कैंसर की वजह से ही मैं आज देश की जानी-मानी मोटिवेशनल स्पीकर मानी जाती हूं। सोशल मीडिया पर मुझे कई लोग फॉलो करते हैं। कई लोग मुझे अलग-अलग इवेंट्स में बुलाते हैं। मेरी कैंसर के सफर को लेकर एक डॉक्यूमेंट्री भी बनी, जिसका नाम है 'द गर्ल इन रेड लिपस्टिक।' कैंसर से जंग जीतने के बाद मैंने अपना घर बनाने का सपना भी सच किया।
मैंने 'मील्स ऑफ हैपिनेस' को अब एनजीओ बना दिया है। इसके जरिए कैंसर से पीड़ित गरीब बच्चों की मदद करती हूं। फिलहाल एनजीओ में 5 लोग काम कर रहे हैं और मेरे कई दोस्त भी इससे जुड़े हैं। मेरी ख्वाइश है कि इसी तरह पूरी उम्र कैंसर से पीड़ित लोगों के लिए काम कर सकूं। दुआ कीजिए कि मैं अपने इस मिशन में हमेशा सफल रहूं।